DECIZIA DELEGATĂ nr. 203/21/COL A AUTORITĂȚII AELS DE SUPRAVEGHERE

din 16 iulie 2021

privind aprobarea unor măsuri naționale ale Norvegiei și Islandei menite să limiteze impactul anumitor boli ale animalelor acvatice în conformitate cu articolul 226 alineatul (3) din Regulamentul (UE) 2016/429 al Parlamentului European și al Consiliului și de abrogare a Deciziei nr. 58/16/COL-D [2021/1957]

AUTORITATEA AELS DE SUPRAVEGHERE,

având în vedere Acordul dintre statele AELS privind instituirea unei Autorități de Supraveghere și a unei Curți de Justiție, în special articolul 1 alineatul (2) și articolul 3 din Protocolul 1 la acesta,

având în vedere actul menționat în capitolul I partea 1.1 punctul 13 din anexa I la Acordul privind Spațiul Economic European („Acordul privind SEE”),

Regulamentul (UE) 2016/429 al Parlamentului European și al Consiliului din 9 martie 2016privind bolile transmisibile ale animalelor și de modificare și de abrogare a anumitor acte din domeniul sănătății animalelor [„Regulamentul (UE) 2016/429”] (1),

astfel cum a fost modificat și adaptat la Acordul privind SEE prin adaptările specifice și sectoriale menționate în anexa I la acordul respectiv, în special articolul 226, articolul 266 alineatul (2) și articolul 270 alineatul (2),

având în vedere actul menționat în capitolul I partea 1.1 punctul 13j din anexa I la Acordul privind SEE,

Regulamentul delegat (UE) 2020/990 al Comisiei din 28 aprilie 2020 de completare a Regulamentului (UE) 2016/429 al Parlamentului European și al Consiliului în ceea ce privește cerințele în materie de sănătate animală și de certificare vizând circulația în interiorul Uniunii a animalelor acvatice și a produselor de origine animală provenite de la animale acvatice [„Regulamentul delegat (UE) 2020/990”] (2),

astfel cum a fost adaptat la Acordul privind SEE prin adaptările sectoriale menționate în anexa I la acordul respectiv, în special articolul 13 alineatul (2) litera (c),

având în vedere actul menționat în capitolul I partea 1.1 punctul 13k din anexa I la Acordul privind SEE,

Regulamentul de punere în aplicare (UE) 2020/2002 al Comisiei din 7 decembrie 2020de stabilire a normelor de aplicare a Regulamentului (UE) 2016/429 al Parlamentului European și al Consiliului cu privire la notificarea și raportarea la nivelul Uniunii a bolilor listate, la formatele și procedurile de transmitere și de raportare a programelor de supraveghere ale Uniunii și a programelor de eradicare și pentru cererea de recunoaștere a statutului de indemn de boală, precum și la sistemul computerizat de informare [„Regulamentul de punere în aplicare (UE) 2020/2002”] (3),

astfel cum a fost adaptat la Acordul privind SEE prin adaptările specifice și sectoriale menționate în anexa I la acordul respectiv, în special anexa III și secțiunea 4 din anexa V la acesta,

având în vedere actul menționat în capitolul I partea 1.1 punctul 13m din anexa I la Acordul privind SEE,

Regulamentul de punere în aplicare (UE) 2020/2236 al Comisiei din 16 decembrie 2020de stabilire a normelor de aplicare a Regulamentelor (UE) 2016/429 și (UE) 2017/625 ale Parlamentului European și ale Consiliului în ceea ce privește modelele de certificate de sănătate animală pentru intrarea în Uniune și circulația în interiorul Uniunii a transporturilor de animale acvatice și de anumite produse de origine animală derivate din animale acvatice, certificarea oficială privind astfel de certificate și de abrogare a Regulamentului (CE) nr. 1251/2008 [„Regulamentul de punere în aplicare (UE) 2020/2236”] (4),

astfel cum a fost adaptat la Acordul privind SEE prin adaptările sectoriale menționate în anexa I la Acordul privind SEE, în special articolul 6 și capitolele 1, 2, 3 sau 5 din anexa I la acesta,

astfel cum a fost adaptat la Acordul privind SEE prin punctul 4 litera (d) din Protocolul 1 la Acordul privind SEE,

întrucât:

(1) Regulamentul (UE) 2016/429, Regulamentul delegat (UE) 2020/990, Regulamentul de punere în aplicare (UE) 2020/2002 și Regulamentul de punere în aplicare (UE) 2020/2236 au început să se aplice în statele din Spațiul Economic European („statele SEE”) de la 21 aprilie 2021.

(2) Regulamentul (UE) 2016/429 stabilește un nou cadru legislativ pentru prevenirea și combaterea bolilor transmisibile la animale sau la om. Articolul 226 alineatul (1) prevede că Norvegia și Islanda pot adopta măsuri naționale pentru a preveni introducerea unei boli diferite de bolile listate la articolul 9 alineatul (1) litera (d) din respectivul regulament sau pentru a controla răspândirea unei astfel de boli, în cazul în care boala respectivă prezintă un risc semnificativ pentru sănătatea animalelor acvatice din statul SEE respectiv. Printre bolile diferite de cele listate la articolul 9 alineatul 1 litera (d) din Regulamentul (UE) 2016/429 se numără boli ale animalelor acvatice care nu fac parte din niciuna dintre categoriile de boli listate menționate la articolul 9 alineatul (1) („boli nelistate”) și boala listată cauzată de virusul herpetic al crapului koi pentru care este necesară supravegherea în cadrul SEE în temeiul articolului 9 alineatul (1) litera (e) din Regulamentul (UE) 2016/429.

(3) Aceste măsuri naționale nu trebuie să depășească limitele acțiunilor necesare și corespunzătoare pentru a preveni introducerea sau pentru a controla răspândirea bolii în cauză în Norvegia sau în Islanda, după caz.

(4) Articolul 226 alineatele (2), (3) și (4) din același regulament prevede obligația Norvegiei și a Islandei de a notifica în avans Autorității AELS de Supraveghere (denumită în continuare „Autoritatea”) orice măsură națională propusă și prevede că Autoritatea trebuie să aprobe astfel de măsuri naționale în cazul în care este necesară stabilirea de restricții de circulație între Norvegia sau Islanda și alte state SEE pentru a preveni introducerea sau pentru a controla răspândirea bolii în cauză, ținând seama de impactul global asupra SEE al bolii în cauză și de măsurile luate.

(5) Pentru a proteja statutul sanitar al Norvegiei sau Islandei în măsura în care oricare dintre aceste țări are măsuri naționale aprobate pentru o anumită boală în conformitate cu articolul 226 alineatul (3) din Regulamentul (UE) 2016/429, transporturile de specii de animale acvatice care sunt susceptibile să contracteze boala în cauză și care sunt deplasate către și în interiorul Norvegiei sau Islandei („transporturi relevante”) trebuie să provină dintr-un stat SEE indemn de boala respectivă sau dintr-o parte a unui stat membru indemnă de boala respectivă. Astfel de transporturi trebuie să fie însoțite de un certificat oficial care să ateste statutul de indemn de boală.

(6) În temeiul articolului 13 alineatul (2) litera (c) din Regulamentul delegat (UE) 2020/990, operatorii se asigură că certificatele de sănătate animală pentru transporturile relevante atestă că animalele acvatice din speciile relevante respectă garanțiile de sănătate necesare pentru respectarea măsurilor naționale în cauză.

(7) Certificatele de sănătate animală care atestă locul de origine al transporturilor relevante sunt incluse în modelele relevante de certificate oficiale pentru circulația animalelor acvatice între statele SEE prevăzute în Regulamentul de punere în aplicare (UE) 2020/2236 și trebuie utilizate în cazul transporturilor relevante.

(8) Măsurile naționale adoptate de Norvegia sau Islanda în temeiul articolului 226 alineatul (3) din Regulamentul (UE) 2016/429 ar trebui să se aplice numai atât timp cât acestea continuă să fie adecvate și necesare pentru a preveni introducerea sau pentru a controla răspândirea bolii în cauză în țara respectivă. Pentru a permite Autorității să efectueze o evaluare periodică a caracterului adecvat și a necesității oricăror astfel de măsuri și pentru a oferi posibilitatea de a modifica măsurile, dacă este necesar, Norvegia și Islanda ar trebui să trimită Autorității un raport anual în care să prezinte în detaliu funcționarea măsurilor în anul precedent. Toate aceste rapoarte anuale și alte rapoarte relevante ar trebui să includă anumite informații prevăzute în Regulamentul de punere în aplicare (UE) 2020/2002.

(9) Programele de eradicare aprobate în conformitate cu articolul 226 alineatul (3) din Regulamentul (UE) 2016/429 ar trebui să conducă la o îmbunătățire a situației bolii într-o perioadă de timp rezonabilă. Din motive de coerență, această perioadă de timp nu ar trebui să depășească perioada în care urmează să fie finalizat un program de eradicare a unei boli menționate la articolul 9 alineatul (1) litera (c) din Regulamentul (UE) 2016/429. Prin urmare, perioada de aplicare a unui program de eradicare aprobat în conformitate cu articolul 226 alineatul (3) din Regulamentul (UE) 2016/429 nu ar trebui să depășească șase ani de la data aprobării inițiale de către Autoritate. În cazuri justificate în mod corespunzător și la cererea Norvegiei sau a Islandei, după caz, Autoritatea ar trebui să aibă posibilitatea de a prelungi perioada de aplicare a programului de eradicare cu o perioadă suplimentară de șase ani. Această perioadă maximă de aplicare este stabilită pentru a oferi o perioadă de timp adecvată în care un program de eradicare poate fi finalizat și, în același timp, pentru a preveni perturbarea disproporționată și pe termen lung a circulației animalelor acvatice în interiorul SEE.

(10) Prin Decizia nr. 58/16/COL-D din 3 martie 2016 (denumită în continuare „Decizia nr. 58/16/COL-D”), Autoritatea a aprobat măsuri naționale din partea Norvegiei menite să limiteze impactul infecției cu Gyrodactylus salaris în zone din Norvegia considerate indemne de această boală, în conformitate cu articolul 43 din Directiva 2006/88/CE (5). Regulamentul (UE) 2016/429 abrogă Directiva 2006/88/CE, care reprezintă temeiul juridic atât pentru Decizia nr. 58/16/COL-D, cât și pentru anumite acte [Regulamentul (CE) nr. 1251/2008 (6) și Decizia nr. 2010/221/CE a Comisiei (7)] la care face referire decizia respectivă. Prin urmare, din motive de claritate, Decizia nr. 58/16/COL-D se abrogă prin prezenta decizie.

(11) Autoritatea, în strânsă cooperare cu Comisia Europeană, a evaluat măsurile naționale menite să limiteze impactul infecției cu Gyrodactylus salaris (o boală nelistată) notificată de Norvegia în temeiul articolului 226 alineatul (2) din Regulamentul (UE) 2016/429 (documentul nr. 1207866), ținând seama de standardele Organizației Mondiale pentru Sănătatea Animalelor (OIE) (8) și de impactul global asupra SEE al bolii în cauză și al măsurilor notificate.

(12) Autoritatea este satisfăcută de faptul că Norvegia a conceput un program eficace de eradicare pentru acele zone din Norvegia care sunt în continuare infectate cu Gyrodactylus salaris. În egală măsură, Autoritatea este satisfăcută de faptul că Norvegia a menținut statutul de indemn de boală pentru acele zone ale Norvegiei considerate indemne de Gyrodactylus salaris în temeiul Deciziei nr. 58/16/COL-D și a demonstrat statutul de indemn de boală în toate celelalte zone din Norvegia care nu fac obiectul programului de eradicare. În cele din urmă, Autoritatea este satisfăcută de faptul că Norvegia a demonstrat caracterul adecvat și necesar al măsurilor naționale de instituire a unor restricții de circulație pentru a preveni introducerea bolii sau pentru a controla răspândirea acesteia. Prin urmare, măsurile naționale sunt aprobate de Autoritate prin prezenta decizie, în conformitate cu articolul 226 alineatele (3) și (4) din Regulamentul (UE) 2016/429.

(13) Autoritatea, prin Decizia delegată nr. 201/21/COL (documentul nr. 1212279) a prezentat în mod corespunzător comitetului proiectul de decizie, în conformitate cu articolul 226 alineatul (3) și cu articolul 266 alineatul (2) din Regulamentul (UE) 2016/429. Comitetul a aprobat proiectul de decizie. În consecință, proiectul de decizie este conform cu avizul comitetului,

ADOPTĂ PREZENTA DECIZIE:

Articolul 1 Zonele din Norvegia și Islanda enumerate în a patra coloană a tabelului din anexa I la prezenta decizie sunt considerate indemne de bolile listate în rândurile corespunzătoare din prima coloană a tabelului respectiv, iar țara respectivă este autorizată să adopte măsuri naționale în conformitate cu articolul 226 alineatul (3) din Regulamentul (UE) 2016/429.

Articolul 2 Se aprobă programele de eradicare adoptate de Norvegia și Islanda pentru bolile care fac obiectul măsurilor naționale și care sunt enumerate în prima coloană a tabelului din anexa II la prezenta decizie, în ceea ce privește zonele enumerate în rândurile corespunzătoare din coloana a patra a tabelului. Perioada de aplicare a unui program de eradicare nu depășește șase ani de la data aprobării inițiale de către Autoritate. În situații justificate în mod corespunzător, Autoritatea, la cererea Norvegiei sau a Islandei, după caz, poate prelungi perioada de aplicare a programului de eradicare cu încă șase ani.

Articolul 3 Speciile de animale acvatice susceptibile să contracteze bolile menționate în coloana a doua din anexa III la prezenta decizie, în măsura în care boala respectivă face obiectul unor măsuri naționale în Norvegia sau Islanda, pot fi deplasate în zonele relevante din Norvegia și Islanda enumerate în a patra coloană a tabelelor din anexele I și II la prezenta decizie, numai în cazul în care: (a) provin dintr-un stat SEE sau dintr-o parte a acestuia care este declarat(ă) ca indemn(ă) de boala în cauză; precum și (b) sunt însoțite de un certificat oficial eliberat de autoritatea competentă din statul SEE de origine, întocmit în conformitate cu un model corespunzător de certificat de sănătate animală prevăzut în capitolul 1, 2, 3 sau 5 din anexa I la Regulamentul de punere în aplicare (UE) 2020/2236, care specifică, în conformitate cu articolul 13 alineatul (2) litera (c) din Regulamentul delegat (UE) 2020/990, că sunt respectate garanțiile în materie de sănătate animală necesare în scopul conformării cu măsurile naționale relevante adoptate de Norvegia sau Islanda.

Articolul 4 Până cel târziu la data de 30 aprilie a fiecărui an, Norvegia și Islanda prezintă Autorității un raport privind măsurile naționale aprobate în conformitate cu articolul 226 alineatul (3) din Regulamentul (UE) 2016/429. Raportul trebuie: (a) să cuprindă informații privind măsurile luate în anul calendaristic precedent pentru menținerea oricărui statut relevant de indemn de boală, inclusiv cel puțin informațiile prevăzute în anexa III la Regulamentul de punere în aplicare (UE) 2020/2002; (b) să cuprindă informații privind evoluția oricărui program de eradicare relevant, inclusiv detalii privind testarea care a fost efectuată în anul calendaristic precedent și cel puțin informațiile prevăzute în secțiunea 4 din anexa V la Regulamentul de punere în aplicare (UE) 2020/2002; și (c) să prezinte motivele pentru care statutul de indemn de boală sau programul de eradicare relevant trebuie să se aplice în continuare pentru încă un an calendaristic. Se face o trimitere specială la disponibilitatea tratamentelor, a vaccinurilor, a stocurilor rezistente la boli sau la alte evoluții relevante în cazul în care una sau mai multe dintre acestea au devenit o opțiune viabilă pentru prevenirea și controlul infecției cu Gyrodactylus salaris de la prezentarea raportului anterior.

Articolul 5 Măsurile naționale adoptate de Norvegia sau Islanda și aprobate de Autoritate în conformitate cu articolul 226 alineatul (3) din Regulamentul (UE) 2016/429 pot fi modificate de către Autoritate în cazul în care informațiile menționate la articolul 4 litera (c) din prezenta decizie sau alte astfel de informații referitoare la evoluția sănătății animale indică faptul că stabilirea unor restricții de circulație între statele SEE nu mai este nici necesară, nici justificată pentru a preveni introducerea sau pentru a combate răspândirea bolii respective.

Articolul 6 Prin prezenta se abrogă Decizia nr. 58/16/COL-D.

Articolul 7 Prezenta decizie intră în vigoare la data semnării.

Articolul 8 Prezenta decizie se adresează Norvegiei și Islandei.

Adoptată la Bruxelles, 16 iulie 2021. Pentru Autoritatea AELS de Supraveghere, acționând în temeiul Deciziei delegate nr. 130/20/COL, Högni S. KRISTJÁNSSON Membru responsabil al Colegiului Pentru Melpo-Menie JOSÉPHIDÈS, Contrasemnatar în calitate de director, Afaceri juridice și executive

(1) Încorporat în Acordul privind SEE prin Decizia nr. 179/2020 a Comitetului mixt din 17 decembrie 2020.

(2) Încorporat în Acordul privind SEE prin Decizia nr. 4/2021 a Comitetului mixt din 4 februarie 2021.

(3) Încorporat în Acordul privind SEE prin Decizia nr. 4/2021 a Comitetului mixt din 4 februarie 2021.

(4) Încorporat în Acordul privind SEE prin Decizia nr. 93/2021 a Comitetului mixt din 19 martie 2021.

(5) Actul menționat anterior în capitolul I partea 3.1 punctul 8a din anexa I la Acordul privind SEE, Directiva 2006/88/CE a Consiliului din 24 octombrie 2006privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură, astfel cum a fost modificată și adaptată la Acordul privind SEE prin adaptările sectoriale menționate în anexa I la Acordul privind SEE.

(6) Actul menționat anterior în capitolul I partea 4.2 punctul 86 din anexa I la Acordul privind SEE, Regulamentul (CE) nr. 1251/2008 al Comisiei din 12 decembrie 2008 de punere în aplicare a Directivei 2006/88/CE a Consiliului în ceea ce privește condițiile și cerințele de certificare pentru introducerea pe piață și importul în Comunitate de animale de acvacultură și produse obținute din aceste animale și de stabilire a unei liste a speciilor-vectori, astfel cum a fost modificat și adaptat la Acordul privind SEE prin adaptările sectoriale menționate în anexa I la Acordul privind SEE.

(7) Actul menționat în capitolul I partea 4.2 punctul 94 din anexa I la Acordul privind SEE, Decizia 2010/221/UE a Comisiei din 15 aprilie 2010de aprobare de măsuri naționale pentru limitarea impactului anumitor boli la animalele de acvacultură și la animalele acvatice sălbatice, în conformitate cu articolul 43 din Directiva 2006/88/CE a Consiliului, astfel cum a fost modificată și adaptată la Acordul privind SEE prin adaptările sectoriale menționate în anexa I la Acordul privind SEE.

(8) Codul sanitar pentru animale acvatice al OIE și Manualul OIE de teste de diagnostic pentru animalele acvatice.